La Crida inicia les Falles 2019
25 de febrer de 2019

Dissabte, des del balcó de l’ajuntament, les màximes representants de les diferents comissions van fer el pregó col·lectiu, com a mostra d’unitat en la festa. Falleres majors, i algun president, apel·laren a l’harmonia, proclamaren l’orgull de ser fallers  i animaren a passar-ho bé.  Tot seguit Salva Torrent,  “sempre faller i ara autoritat”,  va començar el parlament d’invitació a les falles agraint l’esforç de tots els que fan realitat “la millor festa del món”. L’alcalde, que va fer el discurs de convit en vers, va demanar:

“...respecte i responsabilitat

que tots sabem fer festa

des del civisme i des del trellat”.

El crit “l’Eliana en falles...” amb la unànime resposta  “...festa segura!”, tancà el moment de les paraules i donà pas al de la pólvora.

Dissabte també hi hagué Nit de Paelles i diverses cercaviles. Diumenge de vesprada es va fer l’Exaltació Fallera i l’Exhibició de playbacks.

El pròxim dissabte continuarà l’activitat festera amb la Cavalcada de Falles, a les set de la vesprada i la Nit d’Orquestra a partir de les onze i mitja.